DECRETO 98/2011, do 5 de maio, polo que se declara, en concreto, a utilidade pública e se dispón a urxente ocupación dos bens e dereitos afectados polo proxecto de construción de mellora da seguridade viaria mediante a implantación da glorieta na PO-400, p.q 18+550, travesía de Arbo. (Clave PO/11/016.06).
Consellería de Medio Ambiente, Territorio e Infraestruturas — III. Outras disposicións — 30/05/2011

Con data do 10 de marzo de 2011 a Dirección Xeral de Infraestruturas resolveu aprobar o proxecto de construción de mellora da seguridade viaria mediante a implantación da glorieta na PO-400, p.k. 18+550, travesía de Arbo. (Clave PO/11/016.06).
Este proxecto propón a mellora da seguridade viaria na estrada PO–400, Salvaterra–Filgueira, que é unha das vías que serve de conexión ao centro urbano de Arbo, coa implantación dunha glorieta no p.q. 18+550, para a reordenación da intensidade do tráfico na zona.
A xustificación da urxencia de ocupación dos bens e dereitos precisos para a execución desta actuación vén motivada pola necesaria definición das obras que se deben realizar para a mellora da seguridade viaria na travesía de Arbo, onde conflúen un importante número de vehículos, mediante a construción dunha glorieta no p.q. 18+550.
O principal obxectivo deste proxecto é mellorar a visibilidade na zona, posto que é insuficiente debido á proximidade de edificacións, o que dá lugar a situacións de perigo para os condutores ao realizar distintas manobras. Na actualidade esta situación de risco resólvese mediante a disposición de semáforos, o que supón situacións de incomodidade para os condutores e incremento nos tempos de percorrido. Todos estes inconvenientes se solucionan mediante a construción da referida rotonda, que permite a realización de cambios de dirección e de sentido e, ao mesmo tempo, reduce as distancias que teñen que percorrer os vehículos que a diario realizan estas manobras, coa conseguinte desconxestión do tráfico rodado na travesía de Arbo e vencendo una serie de carencias relacionadas coa seguridade viaria.
A competencia para efectuar a declaración de urxente ocupación tena atribuída a Xunta de Galicia, en virtude do artigo 2 do Decreto 156/1982, do 15 de decembro, sobre asunción de transferencias en materia de estradas e a súa asignación á Consellería de Medio Ambiente, Territorio e Infraestruturas.
En virtude de todo o exposto e en aplicación do artigo 28.2 do Estatuto de autonomía de Galicia e dos artigos 10 e 52 da Lei de expropiación forzosa, en relación con previsto no artigo 16 da Lei 4/1994, do 14 de setembro, de estradas de Galicia, por proposta do conselleiro de Medio Ambiente, Territorio e Infraestruturas e logo de deliberación do Consello da Xunta de Galicia na súa reunión do día cinco de maio de dous mil once,
Artigo único. Declarar a utilidade pública e a urxente ocupación dos bens e dereitos necesarios e que se concretan no expediente administrativo instruído, así como en calquera das modificacións que sexa necesario realizar para a súa execución, para os efectos de expropiación do proxecto de construción de mellora da seguridade viaria mediante a implantación da glorieta na PO–400, p.q. 18+550, travesía de Arbo. (Clave PO/11/016.06).
Santiago de Compostela, cinco de maio de dous mil once.